
Uracil detektálása a DNS-ben fluoreszcensen jelölt UNG fehérjével

A munkám célja egy olyan jelölt enzim előállítása és jellemzése volt, amellyel sejtekben és szövetekben lehetne vizsgálni a DNS-ben előforduló uracil eloszlásának mintázatát. Erre a feladatra a DsRed nevű floureszcens fehérjével fúzionált, katalitikusan inaktív humán UNG2-t (D145N és H268N pontmutáns) szeretném használni. A konstrukt génjét hordozó expressziós plazmid kész állapotban állt a rendelkezésemre.
A kísérleteim első része a fehérjeexpresszió optimalizálásából, majd ezt követően a szükséges mennyiségű fehérje előállításából és tisztításából tevődött össze. SDS-PAGE és mikroszkópos eredmények alapján az enzim termelését E. coli BL21 ung- sejttípussal végeztem, 20°C-os hőmérsékleten, 16 órán keresztül. A fehérjét Ni-NTA töltetű oszlopon tisztítottam gradiens elúciót alkalmazva.
A kísérteteim második része az így előállított fehérje karakterizálása volt. Irodalmi adatokból ismert, hogy a D145N és H268N pontmutációk hatására a humán UNG2, az uracil kötő képességének megtartása mellett, képtelenné válik a β-N-glikozidos kötés hidrolízisére. Kérdés azonban, hogy a DsRed-el történő kapcsolás után megmaradnak-e ezek a tulajdonságok. Ennek eldöntésére a fehérje aktivitását agaróz-assayvel, a DNS kötő képességét pedig elektroforetikus mobilitás tesszttel (EMSA) ellenőriztük. Az agaróz-assay és az EMSA alapján megállapítottuk, hogy a fúziós konstrukt katalikusan inaktív és rendelkezik DNS kötő képességgel. A rekombináns fehérje uracil tartalmú DNS-re mutatott specificitását dot-blot technikával ellenőriztem. A módszer optimalizálása során bebizonyosodott, hogy az enzim szelektív az uracil tartalmú DNS-re és a megfelelő kalibrációs pontok biztosítása mellett alkalmas a gyors, kvantitatív uracil meghatározásra bármely DNS mintából.
Jelenlegi munkám során 5-Fluorodezoxiuridinnel (FdUR) kezelt, ung-/- egér embrionális fibrobalszt sejteket festek az előállított fehérjével. Az FdUR a timidilát-szintáz gátlásán keresztül uracil felhalmozódást idéz elő a genomban. A konfokális mikroszkóppal készült felvételeken jól látható különbség van az FdUR-el kezelt és nem kezelt minták között.
Jövőbeli terveim között szerepel a festési eljárás optimalizálása és olyan további konstruktok előállítása, amelyekkel még nagyobb érzékenység érhető el. A módszer így olyan biológiai jelenségek vizsgálatára is alkalmas lenne, amelyek csak csekély mértékű lokális uracil felhalmozódással járnak.



